La Bibia piemontèisa/Testament Vej/Re/2Re 15


2 Rè

15

Ël regn d’Asaria an Giuda 

Ant l’ann ch’a fà vinte-set ch’a regnava rè Geroboam an Israel, Asaria fieul d'Amasia, a l’é  dventà rè 'd Giuda. Chiel a l’avìa sëddes agn quand ch’a l’é dventà rè, e a l’ha regnà an Gerusalem për sinquantedoi agn. Soa mare as ciamava Iecolia e a l'era 'd Gerusalem.

Chiel a l’ha fàit lòn ch’a pias a Nosgnor, coma che sò pare Amasia a l'avìa fàit. Ma chiel a l’ha tolerà ij santuari pagan ch’a j’ero ant ël pais e la gent a-i andasìa për brusé d’ancens. Ël Signor a l'ha colpì ‘l rè con la lebra e për lòn a l'ha dovù vive ant un quartierament separà, antramentre che sò fieul Iotam a l'avìa an cària 'l palass e a governava an sël pòpol dël pais.

J'àutre 'mprèise d'Asaria, tut lòn ch'a l'ha fàit, comprèis lòn che a l'ha portà a compiment, a son memorià ant ël lìber dij Fàit dij rè ëd Giuda. Asaria peui a l'é mòrt e a l'é stàit sotrà con ij sò cè ant la Sità 'd David. Sò fieul Iotam a l'ha peui regnà a sò pòst.

Ël regn ëd Zecaria an Israel 

Ant l'ann che a fà tranteut dël regn d'Asaria 'd Giuda, Zecarìa fieul ëd Geroboam a l'é vnùit a esse rè d'Israel. A l’ha regnà an Samaria për ses mèis. Chiel a l'ha fàit lòn ch’a l’é mal a j'euj ëd Nosgnor, com a l'avìo fàit ij sò grand. A l'ha pa arpudià ij pecà che Geroboam fieul ëd Nebat a l'avìa fàit comëtte a Israel. Ma Salum fieul ëd Iabes a l'ha conspirà contra 'd chiel; a l'ha sassinalo an Ibleam e a l'ha pijàit sò pòst ëd rè.

J'àutri aveniment dël regn ëd Zecaria a son registrà ‘nt ël lìber dij Fàit dij rè d'Israel. Sò assassini a l’era ‘l compiment ëd la paròla dël Signor arvelà për Ieu: “Ij tò fieuj a saran astà an sël tròno d'israel për quat generassion”. E a l'é stàit pròpi parèj.

Salum fieul ëd Iabes a l'é vnùit a esse rè ant l'ann che a fà tranteneuv ëd rè Osia 'd Giuda. Chiel a l'ha regnà un mèis an Samaria. Menachem fieul ëd Gadi a l'é fasse anans da Tirza an intrand an Samaria e a l'ha batù Salum fieul ëd Iabes. Chiel a l'ha massalo e a l’é fasse rè a sò pòst.

J'àutri fàit dël regn ëd Salum, comprèisa la cospirassion ch’a l’avìa organisà a son memorià ant ël lìber dij Fàit dij rè d'Israel.

Ël regn ëd Menachem an Israel 

An coj dì lì, Menachem a l’ha vastà la sità ‘d Tifsach e tut lòn ch’a j’era ant la region fin-a a Tirza, përchè cola gent a l’era arfudasse ‘d rendse a chiel. A l’ha fàit massé tuta la popolassion e 'dcò fàit ësventré tute le fomne an condission.

Ant l'ann che a fà tranteneuv ëd rè Asaria 'd Giuda, Menachem fieul ëd Gadi a l'é dventà rè d'Israel. Chiel a l'ha regnà des agn an Samaria. Ma Menachem a l'ha fàit lòn che a l'è mal a j'euj ëd Nosgnor, nen ëslontanand-se dai pëcà che Geroboam fieul ëd Nebat a l'avìa ancoragià an Israel. Antant che a regnava, Tiglat-Pileser rè d'Assiria a l'ha anvasà 'l pais, e Menachem a l'ha pagaje mila talent d'argent përchè a lo giutèissa a sodé 'l contròl dël regn. Coj sòld-lì chiel a l’avìa rafaje a jë sgnor d’Israel, pretendend da minca un ëd lor ch’a paghèisso sinquanta sicl d’argent al rè d’Assiria. Parèj ël rè d’Assiria a l’ha pì nen tacà Israel e a l’é andass-ne dal pais.

J'àutri aveniment dël regn ëd Menachem, comprèis tut lòn che a l'ha fàit, a son memorià ant ël lìber dij Fàit dij rè d'Israel. Peui Menachem a l'é mòrt e sò fieul Pecachia a l'ha arpiassalo ant ël regn.

Ël regn ëd Pecachia an Israel 

Ant l'ann che a fà sinquanta 'd Rè Asaria 'd Giuda, Pecachia fieul ëd Menachem a lé vnùit esse rè d'Israel. Chiel a l'ha regnà an Samaria për doi agn. Ma Pecachia a l’ha fàit lòn ch’a l’é mal a j’euj ‘d Nosgnor. A l’ha arfudà dë slontanesse dai pecà che Geroboam, fieul ëd Nebat a l’avìa cissà Israel a comëtte. Contra 'd chiel a l'ha conspirà Pecach fieul ëd Remalia e comandant ëd soa armeja. Chiel ansema a Argob e Arie e con sinquanta Ghileadita a l'han assassinà Pecachia an Samaria ant la tor dël palass real. Antlora Pecach a l'é stàit rè a sò pòst.

J’àutri aveniment dël regn ëd Pecachia e tut lòn che chiel a l’ha fàit a l’é anregistrà ant ël lìber dij Fàit dij Rè d’Israel.

Ël regn ëd Pecach an Israel 

Ant l'ann ch’a fà sinquanta 'd rè Asaria 'd Giuda, Pecach fieul ëd Remalia a l'é dventà rè d'Israel. Chiel a l'ha regnà an Samaria për vint agn. Ma Pecach a l’ha fàit lòn ch’a l’é mal a j’euj ‘d Nosgnor. A l’ha arfudà dë slontanesse dai pecà che Geroboam, fieul ëd Nebat a l’avìa cissà Israel a comëtte.

Ant ël temp ëd rè Pecach d'Israel, a l'è rivaie Tiglat-Pileser rè d'Assiria, che a l'ha ocupà Ijon, Abel Bet Maca, Ianoach, Chedes, Casor, Ghilead e la Galilea, comprèis ël teritòri ëd Neftali. Chiel a l'ha deportà la gent an Assiria. Osea fieul d'Ela a l'ha conspirà contra 'd Pecach fieul ëd Remalia. Chiel a l'ha sassinalo e pijàit sò pòst ëd rè ant l'ann che a fà vint dël regn ëd Iotam fieul d'Osia.

J’àutri aveniment dël regn ëd Pecach e tut lòn che chiel a l’ha fàit a l’é registrà ant ël lìber dij Fàit dij Rè d’Israel.

Ël regn ëd Iotam an Giuda 

Ant lë scond ann ëd Pecach fieul ëd Remalia rè d'Israel, Iotam fieul d'Osia lé vnùit esse rè ëd Giuda. Chiel a l'avìa vinte-sinch agn cora ch’a l'é ‘ncaminasse a regné e a l'é stàit rè për sëddes agn an Gerusalem. Soa mare a l'era Ierusa fija 'd Zadoch.

Chiel a l'é portasse coma che Nosgnor a-j pias, pròpi coma che a l'avìa fàit sò pare Osia. Mach che ij santuari pagan ch’a-i ero ant ël pais chiel a l’ha toleraje e la gent a l'ha seguità a smon-e ‘d sacrifissi e a brusé d'ancens ambelelà. Chiel a l'ha 'dcò fàit fé la Pòrta dëdzora dël Templi ‘d Nosgnor.

J’àutri aveniment dël regn ëd Pecach e tut lòn che chiel a l’ha fàit a l’é registrà ant ël lìber dij Fàit dij Rè ‘d Giuda. An coj di ël Signor a l'ha ancaminasse a mandé rè Retsin lë scond ëd Siria e Pecach fieul ëd Remalia contra 'd Giuda. Iotam a l'é peui mòrt e a l'é stàit sotrà con ij sò antich ant la sità 'd sò cè David. Sò fieul Acas a l’é suceduje.

Nòte 

Bibia
Testament Vej
Re